[{"text_idx": "#000001", "text": "Ciron Gruffydd sydd wedi bod yn gwrando ar albwm ddwbl newydd Gai Toms...."}, {"text_idx": "#000002", "text": "O riffs ska Anweledig i naws gwerinol Mim Twm Llai ac o albwm werdd gysyniadol at y ga\u0302n \u201cfformiwla\u201d enillodd Ca\u0302n i Gymru 2012 \u2013 mae Gai Toms yn gerddor sydd ddim ofn mentro."}, {"text_idx": "#000003", "text": "Ac mae\u2019r un yn wir am yr albwm newydd. Mae Gai Toms wedi buddsoddi mewn festri hen gapel yn ardal Ffestiniog er mwyn ei throi yn stiwdio recordio."}, {"text_idx": "#000004", "text": "Ond cyn iddo ddechrau ar y gwaith, mae wedi mynd ati i greu\u2019r albwm ddwbl hon sy\u2019n pontio gorffennol yr adeilad a\u2019r dyfodol newydd."}, {"text_idx": "#000005", "text": "Ac o\u2019r ga\u0302n gyntaf ar y CD cyntaf, Bethel Hen, sy\u2019n ddeuawd gyda Dr Meredydd Evans oedd yn arfer mynd i ysgol Sul yn y capel, mae Gai Toms yn llwyddo mynd a gwrandawr ar daith."}, {"text_idx": "#000006", "text": "Mae caneuon fel \u2018Y bonws\u2019 yn ddathliad o\u2019r diwydiant llechi tra bod \u2018Ar y Moelwyn\u2019, gyda geiriau gan Dewi Prysor, yn paentio llun o\u2019r tirlun mynyddig sy\u2019n amgylchynu tref Blaenau Ffestiniog. Y cyfan i gyfeiliant syml gitar a llais, sy\u2019n teimlo\u2019n weddus fel cerbyd i gofio gorffennol symlach."}, {"text_idx": "#000007", "text": "Mae\u2019r ail CD, Bethel Newydd, ar y llaw arall, yn gynhyrchiad llawn gyda\u2019r band sy\u2019n arddangos dawn Gai fel cerddor sy\u2019n gyfforddus gydag amrywiaeth o steiliau cerddorol \u2013 o roc a ro\u0302l \u2018Anti Paganda\u2019 i dyb \u2018Llyn Tekapo\u2019 i sw\u0302n disgo \u2018Glaw yr Haf\u2019."}, {"text_idx": "#000008", "text": "Ond er yr amrywiaeth, i mi mae\u2019r albwm yn gweithio fel cyfanwaith a dyma pam:"}, {"text_idx": "#000010", "text": "Tydi\u2019r albwm ddim yn berffaith ac mae rhai caneuon yn torri ar lif y peth yn fy marn i. Ac rwy\u2019n credu y bydd rhai o ddilynwyr Gai Toms yn ffafrio un CD dros y llall."}, {"text_idx": "#000011", "text": "Ond mae hi\u2019n record sy\u2019n eich tynnu i mewn ar bob gwrandawiad nes eich bod chithau hefyd yn teimlo\u2019n rhan o\u2019r ardal, y gymdeithas a chapel Bethel."}]